[{"text_idx": "#000002", "text": "Ta\u0308na loetud tekstis Jeesus kasutab oma so\u0303numi ilmestamiseks pilti ettevo\u0303tlusest. Ta ra\u0308a\u0308gib ettevo\u0303tte rajamise loogikast, mis tolleaegsele kuulajale ei pruukinud olla u\u0308ldsegi tundmatu ja arusaamatu. Jeesuse kirjeldatud su\u0308ndmustikus \u2013 inimene rajas viinama\u0308e ja andis selle rendile ning siis saatis parajal ajal oma sulase kasumit va\u0308lja vo\u0303tma \u2013 polnud midagi ebatavalist. Olemuslikult oli viinama\u0308e rajamine sarnane mo\u0303ne ettevo\u0303tte rajamisega ta\u0308napa\u0308eval. Uute ettevo\u0303tetega alustades ka\u0308ituvad ettevo\u0303tjad sarnaselt: alguses panustavad ise, seeja\u0308rel palkavad tegevjuhi ja siis hakkavad kord aastas kasumit va\u0308lja vo\u0303tma."}, {"text_idx": "#000003", "text": "Viinama\u0308el oli Jeesuse kuulajate jaoks palju su\u0308gavam ta\u0308hendus. Juba prohvet Jesaja kasutatud kujund viinama\u0308est kui Iisraeli rahvast oli levinud ja teada. See pa\u0308rineb Jesaja raamatust Js 5:1\u20137, milles ta esitab nutulaulu selle kohta, et Iisraeli rahvas ei ole kandnud vilja, mida Jumal on temalt oodanud. Viinama\u0308e kujundit kasutades vihjab Jeesus, et ta ra\u0308a\u0308gib oma kuulajatega neist endist. Seda kinnitab ka loetud teksti viimane salm: \u201eNad ju mo\u0303istsid, et Jeesus oli selle ta\u0308hendamisso\u0303na ra\u0308a\u0308kinud nende kohta. Ja nad la\u0308ksid a\u0308ra, ja\u0308ttes ta sinnapaika.\u201c (Mk 12:12) Kui viinama\u0308gi selles ta\u0308hendamisso\u0303nas on kujund rahvast, siis rentnikud Iisraeli rahva juhtidest."}, {"text_idx": "#000004", "text": "Vana Testamendi prohvetluses esineb tekste selle kohta, mis va\u0308ljendavad Jumala rahulolematust oma rahva juhtidega (Js 9:15; Hs 34). Peamisteks etteheideteks on Jumalaga mitte arvestamine ja mitte seismine, vo\u0303i ebapiisav seismine, sotsiaalse o\u0303igluse, sh vaeste ning no\u0303rgemate eest. Sarnast rahulolematust na\u0308eme ka Jeesuse ko\u0303nedes. Ta\u0308nane tekst pole ainus kord, kus Jeesus heidab Iisraeli rahva juhtidele ette nende ebao\u0303iget valitsemist (vt Mt 23: 4,37; Mt 16:12). Jeesuse ta\u0308hendamisso\u0303nas viinama\u0308est satuvad rentnikud paradoksaalsel kombel vastuollu oma huvide ja omaniku huvide esindamisega."}, {"text_idx": "#000005", "text": "Jeesuse ra\u0308a\u0308gitud loo pua\u0308nt tuleb va\u0308lja jutustuse teises osas. Kuigi viinama\u0308e rentnikud ka\u0308itusid omaniku sulastega va\u0308givaldselt, siis sellele vaatamata ja\u0308tkab viinama\u0308e isand nende juurde oma sulaste saatmist. Seda isegi olukorras, kus rentnikud mo\u0303ned neist tapavad. Viinama\u0308e isanda kannatlikkust ja armulikkust na\u0308itab aga tema otsus la\u0308kitada viinama\u0308ge u\u0308le vaatama oma poeg. Lootuses, et nad va\u0308hemalt teda vo\u0303tavad kuulda (Mk 12:6). Kuid, nagu selgub, ka\u0308itusid nad pojaga eelmiste sulaste sarnaselt: \u201eNad tapsid ta ja viskasid viinama\u0308elt va\u0308lja.\u201c (Mk 12:8) Vo\u0303imalik, et viinama\u0308e rentnikud tajusid poja puhul ohtu iseendile. Pa\u0308rijana vo\u0303is tal na\u0308iteks olla o\u0303igus lo\u0303petada nendega rendileping."}, {"text_idx": "#000006", "text": "Pole kahtlust. Siin Jeesus ra\u0308a\u0308gib oma kuulajatele iseendast ja sellest, mis ootas teda ees. Kuid mitte ainult. Jeesus u\u0308tleb ka, mis ootab ees neid rentnikke \u2013 nad hukatakse ja viinama\u0308gi antakse teiste ka\u0308tte. Vo\u0303imalik, et ko\u0303ik kuulajad ei adunud veel nende Jeesuse so\u0303nade kaalu ja ta\u0308hendust. Ajalugu kinnitab, et asjalood selle rahva elus muutusid ja\u0308rgmiste aastaku\u0308mnete jooksul drastiliselt. Viinama\u0308e omanik selles ta\u0308hendamisso\u0303nas on Jumal. Tema on ennast ajaloos ilmutanud erinevate inimeste kaudu, kuid ta\u0308na ilmutab ta ennast meile la\u0308bi oma Poja \u2013 Jeesuse. Kuid Heebrea kirja kirjutaja u\u0308tleb:"}, {"text_idx": "#000007", "text": "\u201eJumal, kes muiste palju kordi ja mitmel viisil ra\u0308a\u0308kis esivanematele prohvetite kaudu, on nu\u0308u\u0308d pa\u0308evade lo\u0303pul meile ra\u0308a\u0308kinud Poja kaudu, kelle ta on seadnud ko\u0303igi asjade pa\u0308rijaks, kelle la\u0308bi ta on ka maailmad teinud, kes, olles tema kirkuse kiirgus ja tema olemuse kuju ning kandes ko\u0303iksust oma va\u0308e so\u0303naga, on pa\u0308rast seda, kui ta oli ta\u0308ide viinud pattudest puhastamise, istunud Ausuuruse paremale ka\u0308ele ko\u0303rgeimas taevas.\u201c (Hb 1:1\u20133)"}, {"text_idx": "#000008", "text": "See ta\u0308hendab, et meie suhtumine Jeesusesse va\u0308ljendab ka meie suhtumist Jumalasse. Mo\u0303ned inimesed u\u0308tlevad: \u201eJumalasse uskumine pole probleem, kuid kes see Jeesus veel on?\u201c Johannes u\u0308tleb Jeesuse kohta: \u201eTa tuli omade keskele, ent omad ei vo\u0303tnud teda vastu. Aga ko\u0303igile, kes tema (Jeesuse) vastu vo\u0303tsid, andis ta meelevalla saada Jumala lasteks, neile, kes usuvad tema nimesse.\u201c (Jh 1:11\u201312) Ta\u0308nane jutlusetekst na\u0308itab, et lu\u0308kates ko\u0303rvale Poja, Jeesuse, lu\u0308kkame ko\u0303rvale ka viinama\u0308e isanda, Jumala. Kuid sama kehtib ka vastupidi \u2013 vo\u0303ttes vastu Poja, Jeesuse, vo\u0303tame vastu Jumala. Meie valik on, kas tunnustame teda Jumala Pojana, kellel on o\u0303igus tulla \u201emeie viinama\u0308ele\u201c vo\u0303i hu\u0308lgame tema ja to\u0303ukame ta eemale ning ja\u0308a\u0308me ilma Jumala parimast oma elu jaoks. Charles Spurgeon, tuntud 19. sajandi jutlustaja on o\u0308elnud: \u201eKui te ei kuule armastatud Jumala Poega, olete keeldunud oma viimasest lootusest. Ta on Jumala ultimaatum. Midagi ei ja\u0308a\u0308 enam, kui Kristusest keeldutakse. Kedagi teist ei saa saata; taevas pole enam u\u0308htegi so\u0303numitoojat. Kui Kristus lu\u0308katakse tagasi, lu\u0308katakse tagasi lootus.\u201d"}, {"text_idx": "#000009", "text": "Me na\u0308eme selles loos Jumala kannatlikkust ja pikameelsust. Kuid na\u0308eme ka seda, et armuaeg ei kesta igavesti. Tuleb hetk, kus Jumal tegutseb otsustavalt. Ta\u0308na on veel armuaeg, mil Jumal pakub andestust ja lepitust la\u0308bi oma Poja Jeesuse Kristuse. Me keegi ei tea, kui kaua armuaeg kestab ja millal me ei saa enam midagi parandada. Seepa\u0308rast, tehkem oma elus ruumi Jumala Pojale \u2013 Jeesusele. Oma usu ja lootuse temale asetades vo\u0303ime olla kindlad nii elus kui surmas. Aamen"}, {"text_idx": "#000016", "text": "Pa\u0308evast-pa\u0308eva koolis usundio\u0303petusega tegeledes olen ikka aeg-ajalt pu\u0308u\u0308dnud so\u0303nastada oma o\u0303petatava aine aluseks olevaid po\u0303himo\u0303tteid ning mo\u0303elda, missugune on selle o\u0303ppeaine suhe kirikuga. Na\u0308iteks, kas"}]